Document ID: 32001R1646

Κανονισμός (ΕΚ) αριθ. 1646/2001 της Επιτροπής
της 13ης Αυγούστου 2001
για καθορισμό των κανόνων χορήγησης ενίσχυσης προσαρμογής στη βιομηχανία μεταποίησης της προτιμησιακής ακατέργαστης ζάχαρης και για προσαρμογή της ενίσχυσης προσαρμογής και της συμπληρωματικής ενίσχυσης προς τη βιομηχανία ραφιναρίσματος ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ 1260/2001 του Συμβουλίου, της 19ης Ιουνίου 2001, σχετικά με την κοινή οργάνωση των αγορών στον τομέα της ζάχαρης(1), και ιδίως το άρθρο 38 παράγραφος 6,
Εκτιμώντας τα ακόλουθα:
(1) Το άρθρο 38 παράγραφοι 1 και 3 του κανονισμού (ΕΟΚ) αριθ. 1260/2001 ορίζουν ότι κατά τη διάρκεια των περιόδων 2001/2002 μέχρι 2005/2006, χορηγείται, ως μέτρο παρέμβασης, ενίσχυση προσαρμογής στη βιομηχανία μεταποίησης της προτιμησιακής ακατέργαστης ζάχαρης από ζαχαροκάλαμο εντός της Κοινότητας καθώς και μια συμπληρωματική ενίσχυση για την ακατέργαστη ζάχαρη από ζαχαροκάλαμο που παράγεται στα Γαλλικά Υπερπόντια Διαμερίσματα. Οι διατάξεις αυτές προβλέπουν επίσης ότι η ενίσχυση προσαρμογής χορηγείται μόνο εντός του ορίου των ποσοτήτων που έχουν καθοριστεί σύμφωνα με τις διατάξεις του άρθρου 35 του κανονισμού (ΕΚ) αριθ. 1260/2001.
(2) Η ζάχαρη για να δικαιούται ενίσχυση ραφιναρίσματος θα πρέπει να είναι προτιμησιακή ζάχαρη κατά την έννοια του άρθρου 35 του κανονισμού (ΕΟΚ) αριθ. 1260/2001. Επομένως, όσον αφορά την καταγωγή της και τον έλεγχο της εισαγωγής της στην Κοινότητα ισχύουν οι διατάξεις και τα έγγραφα που προβλέπονται από τον κανονισμό (ΕΟΚ) αριθ. 2782/76 της Επιτροπής, της 17ης Νοεμβρίου 1976, ο οποίος προβλέπει τους κανόνες εφαρμογής για τις εισαγωγές προτιμησιακής ζάχαρης(2), όπως τροποποιήθηκε τελευταία από τον κανονισμό (ΕΚ) αριθ. 2665/98(3).
(3) Είναι αναγκαίο, για τη χορήγηση της ενίσχυσης, να προβλεφθούν τα κατάλληλα μέτρα ελέγχου της ραφιναρισμένης ζάχαρης και να ορισθεί γι' αυτό η έννοια του ραφιναρίσματος, όπως επίσης ο τύπος της απόδοσης της εν λόγω ακατέργαστης ζάχαρης καθώς και η υποχρέωση προσφυγής για τις αναλύσεις σε εργαστήριο εγκεκριμένο από τις αρμόδιες αρχές του κράτους μέλους όπου πραγματοποιείται το ραφινάρισμα.
(4) Τα μέτρα διαχείρισης για την ακατέργαστη ζάχαρη από ζαχαροκάλαμο που παράγεται στα Γαλλικά Υπερπόντια Διαμερίσματα και δικαιούται συμπληρωματική ενίσχυση θα πρέπει να είναι τα ίδια με αυτά που προβλέπει ο κανονισμός (ΕΚ) αριθ. 1554/2001 της Επιτροπής για την εφαρμογή του κανονισμού (ΕΚ) αριθ. 1260/2001, ο οποίος προβλέπει τους κανόνες εφαρμογής των μέτρων για την πώληση της ζάχαρης που παράγεται στα Γαλλικά Υπερπόντια Διαμερίσματα και για την εξίσωση του καθεστώτος τιμών με αντίστοιχο καθεστώς της προτιμησιακής ακατέργαστης ζάχαρης(4).
(5) Το άρθρο 38 παράγραφος 4 του κανονισμού (ΕΚ) αριθ. 1260/2001 προβλέπει ότι η ενίσχυση προσαρμογής και η συμπληρωματική ενίσχυση μπορούν να προσαρμοστούν με βάση την οικονομική εξέλιξη στον τομέα της ζάχαρης, ειδικά όσον αφορά τα περιθώρια παραγωγής και ραφιναρίσματος. Λαμβανομένης υπόψη της ανάγκης για τη διατήρηση της ισορροπίας όσον αφορά τα περιθώρια παραγωγής και ραφιναρίσματος, η οποία προκάλεσε την καθιέρωση αυτών των ενισχύσεων και των προσαρμογών της κατά τη διάρκεια του προηγούμενου καθεστώτος, τα ποσά των ενισχύσεων του έτους εμπορίας 2001/2002 θα πρέπει να διατηρηθούν στα επίπεδα του έτους εμπορίας 2000/2001.
(6) Η επιτροπή διαχείρισης της ζάχαρης δεν εξέδωσε γνώμη εντός της προθεσμίας που είχε ταχθεί από την πρόεδρο της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ενίσχυση που αναφέρεται στο άρθρο 38 παράγραφος 1 του κανονισμού (ΕΚ) αριθ. 1260/2001, η οποία στο εξής θα αποκαλείται "η ενίσχυση", χορηγείται μετά από αίτηση της επιχείρησης που έχει ραφινάρει την εν λόγω προτιμησιακή ακατέργαστη ζάχαρη, η οποία υποβάλλεται στις αρμόδιες αρχές του κράτους μέλους στο έδαφος του οποίου έχει γίνει το ραφινάρισμα.
2. Η αίτηση χορήγησης της ενίσχυσης πρέπει να συνοδεύεται από την απόδειξη ότι η ραφιναρισμένη ζάχαρη προέρχεται από προτιμησιακή ακατέργαστη ζάχαρη που έχει εισαχθεί στην Κοινότητα σύμφωνα με τον κανονισμό (ΕΟΚ) αριθ. 2782/76.
Η απόδειξη αυτή παρέχεται με την προσκόμιση του πρωτοτύπου του εγγράφου που προβλέπεται, ανάλογα με την περίπτωση, από το άρθρο 6 παράγραφος 1 ή από το άρθρο 7 παράγραφοι 1 και 2 του κανονισμού (ΕΟΚ) αριθ. 2782/76, ή ενός αντιγράφου αυτών των εγγράφων τα οποία θα πρέπει να είναι επικυρωμένα από τις αρμόδιες αρχές του κράτους μέλους εισαγωγής. Οι αρχές αυτές αναγράφουν στη θέση 8 του εν λόγω αντιγράφου τις ενδείξεις που αναφέρονται, κατά περίπτωση, στο άρθρο 6 παράγραφος 2 ή στο άρθρο 7 παράγραφος 3.
3. Για τη χορήγηση της ενίσχυσης:
α) ως ραφινάρισμα θεωρείται η μεταποίηση στην επιχείρηση του αιτούντος, όπως ορίζεται στο άρθρο 7 παράγραφος 4 τρίτο εδάφιο του κανονισμού (ΕΟΚ) αριθ. 1260/2001, ακατέργαστης ζάχαρης, κατά την έννοια του άρθρου 1 παράγραφος 2 στοιχείο β) του κανονισμού (ΕΟΚ) αριθ. 1260/2001, σε λευκή ζάχαρη, κατά την έννοια του άρθρου 1 παράγραφος 2 στοιχείο α) του ίδιου κανονισμού·
β) η εν λόγω ακατέργαστη ζάχαρη τίθεται υπό τελωνειακό έλεγχο ή υπό άλλο διοικητικό έλεγχο που παρέχει ισοδύναμες εγγυήσεις.
4. Για τον καθορισμό της ενίσχυσης, η απόδοση της εν λόγω ακατέργαστης ζάχαρης υπολογίζεται με τη μείωση κατά 100 του διπλασίου του βαθμού πολοσκόπησης της ζάχαρης αυτής.
5. Οι αναλύσεις πραγματοποιούνται κατά την παραλαβή από εργαστήριο που είναι εγκεκριμένο από τις αρμόδιες αρχές του κράτους μέλους στο έδαφος του οποίου γίνεται το ραφινάρισμα.
Εντούτοις, εάν η ζάχαρη έχει ήδη αποτελέσει αντικείμενο αναλύσεων για τη διαπίστωση της απόδοσης πριν την έναρξη ισχύος του παρόντος κανονισμού, θεωρείται ότι οι εν λόγω αναλύσεις ανταποκρίνονται στις απαιτήσεις που προβλέπονται στο πρώτο εδάφιο.
Άρθρο 2
1. Η συμπληρωματική ενίσχυση που προβλέπεται στο άρθρο 38 παράγραφος 3 του κανονισμού (ΕΚ) αριθ. 1260/2001 χορηγείται μετά από αίτημα της επιχείρησης όπου έγινε το ραφινάρισμα της ζάχαρης η οποία έχει παραχθεί στα Υπερπόντια Γαλλικά Διαμερίσματα.
2. Ο κανονισμός (ΕΚ) αριθ. 1554/2001 ισχύει κατ' αναλογία και για τη συμπληρωματική ενίσχυση.
Άρθρο 3
Το ποσό της ενίσχυσης προσαρμογής και το ποσό της συμπληρωματικής ενίσχυσης που προβλέπονται αντίστοιχα στα άρθρα 38 παράγραφοι 1 και 3 του κανονισμού (ΕΚ) αριθ. 1260/2001 καθορίζονται μετά την προσαρμογή που προβλέπεται στην παράγραφο 4 του ιδίου άρθρου, για την περίοδο 2001/2002 στο συνολικό ποσό των 2,92 ευρώ ανά 100 kg λευκής ζάχαρης.
Άρθρο 4
Το ενδιαφερόμενο κράτος μέλος ανακοινώνει στην Επιτροπή, για κάθε ημερολογιακό τρίμηνο που έπεται του εν λόγω τριμήνου, τις ποσότητες λευκής ζάχαρης για τις οποίες χορηγήθηκε η ενίσχυση καθώς και τα ποσά σε εθνικό νόμισμα που αντιστοιχούν στις ποσότητες αυτές.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Αυγούστου 2001.

Labels: 3
17
19
5